CELEX: 62008CN0141
Language: el
Date: 2008-04-07 00:00:00
Title: Υπόθεση C-141/08 P: Aίτηση αναιρέσεως ασκηθείσα στις 7 Απριλίου 2008 από τη Foshan Shunde Yongjian Housewares & Hardware Co. Ltd κατά της αποφάσεως που εξέδωσε το Πρωτοδικείο (έκτο τμήμα) στις 29 Ιανουαρίου 2008 στην υπόθεση T-206/07, Foshan Shunde Yongjian Housewares & Hardware κατά Συμβουλίου της Ευρωπαϊκής Ένωσης

21.6.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 158/11
            
         Aίτηση αναιρέσεως ασκηθείσα στις 7 Απριλίου 2008 από τη Foshan Shunde Yongjian Housewares & Hardware Co. Ltd κατά της αποφάσεως που εξέδωσε το Πρωτοδικείο (έκτο τμήμα) στις 29 Ιανουαρίου 2008 στην υπόθεση T-206/07, Foshan Shunde Yongjian Housewares & Hardware κατά Συμβουλίου της Ευρωπαϊκής Ένωσης
   (Υπόθεση C-141/08 P)
   (2008/C 158/16)
   Γλώσσα διαδικασίας: η γαλλική
   Διάδικοι
   
      Αναιρεσείουσα: Foshan Shunde Yongjian Housewares & Hardware Co. Ltd (εκπρόσωποι: J.-F. Bellis, avocat και G. Vallera, barrister)
   
      Αντίδικοι κατ' αναίρεση: Συμβούλιο της Ευρωπαϊκής Ένωσης, Επιτροπή των Ευρωπαϊκών Κοινοτήτων, Vale Mill (Rochdale) Ltd, Pirola SpA, Colombo New Scal SpA, Ιταλική Δημοκρατία
   Αιτήματα της αναιρεσείουσας
   Η αναιρεσείουσα ζητεί από το Δικαστήριο:
   
               —
            
            
               να ακυρώσει την αναιρεσιβαλλόμενη πράξη·
            
         
               —
            
            
               να δεχθεί τα ίδια αιτήματα με τα προβληθέντα στο πλαίσιο της εκδικασθείσας ενώπιον του Πρωτοδικείου υποθέσεως T-206/07, ήτοι την ακύρωση του κανονισμού (ΕΚ) 452/2007 (1) στο μέτρο που αφορά την αναιρεσείουσα·
            
         
               —
            
            
               να καταδικάσει το Συμβούλιο στα δικαστικά έξοδα ενώπιον του Πρωτοδικείου και του Δικαστηρίου.
            
         Ισχυρισμοί και κύρια επιχειρήματα
   Η αναιρεσείουσα προβάλλει δύο λόγους αναιρέσεως.
   Με τον πρώτο λόγο αναιρέσεως, προσάπτει στο Πρωτοδικείο ότι δεν έδωσε απάντηση στον πρώτο λόγο ακυρώσεως που είχε προβάλει πρωτοδίκως, τον οποίο το Πρωτοδικείο απέρριψε βάσει μιας προδήλως αντίθετης προς τα στοιχεία της δικογραφίας διαπιστώσεως, ότι δηλαδή η ερμηνεία του άρθρου 2, παράγραφος 7, στοιχείο γ', του βασικού κανονισμού (2) και της σκέψεως 44 της αποφάσεως του Πρωτοδικείου της 14ης Νοεμβρίου 2006, T-138/02, Nanjing Metalink/Conseil (Συλλογή 2006, σ. II-4347) στερείται βασιμότητας. Πράγματι, όπως επισήμανε το ίδιο το Συμβούλιο με το υπόμνημά του αντικρούσεως, η Επιτροπή, κρίνοντας ότι δεν πληρούνταν οι αναγκαίες για την τροποποίηση της αρχικής λύσεως προϋποθέσεις, όπως προβλέπονται στην προαναφερθείσα απόφαση, ανακάλεσε την απόφασή της περί αναγνωρίσεως στην αναιρεσείουσα την ιδιότητα της επιχειρήσεως που εξελίσσεται σε οικονομία της αγοράς. Ως εκ τούτου, το Πρωτοδικείο στήριξε το σκεπτικό του σε ανακριβείς διαπιστώσεις, ενώ συγχρόνως παρέλειψε να αποφανθεί επί της ερμηνείας του άρθρου 2, παράγραφος 7, στοιχείο γ', του βασικού κανονισμού και επί του ζητήματος αν το άρθρο αυτό παρέχει στην Επιτροπή τη δυνατότητα να ανακαλέσει, κατά τη διάρκεια της διαδικασίας, την αρχική άποψή της όσον αφορά την αναγνώριση της ιδιότητας της επιχειρήσεως που δραστηριοποιείται σε οικονομία της αγοράς.
   Με τον δεύτερο λόγο αναιρέσεως, η αναιρεσείουσα υποστηρίζει ότι το Πρωτοδικείο κακώς διαπίστωσε ότι η προσβολή των δικαιωμάτων της άμυνας, μολονότι αποδείχθηκε και αναγνωρίσθηκε από το δικαστήριο αυτό, δεν συνεπάγεται την ακύρωση του προσβαλλόμενου κανονισμού διότι είναι απίθανο η διοικητική διαδικασία να κατέληγε σε διαφορετικό αποτέλεσμα. Οι συζητήσεις ως προς την ερμηνεία του άρθρου 2, παράγραφος 7, στοιχείο γ', του βασικού κανονισμού και της σκέψεως 44 της προαναφερθείσας αποφάσεως Nanjing Metalink διαδραμάτισαν, πράγματι, καθοριστικό ρόλο στη διοικητική διαδικασία και, αν η Επιτροπή είχε συμμορφωθεί προς τις διαδικαστικές επιταγές του άρθρου 20, παράγραφος 5, του βασικού κανονισμού, η αναιρεσείουσα θα είχε βασίμως προβάλει τη δική της ερμηνεία του άρθρου 2, παράγραφος 7, στοιχείο γ', του βασικού κανονισμού.
   
      (1)  Κανονισμός (ΕΚ) 452/2007 του Συμβουλίου, της 23ης Απριλίου 2007, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές σανίδων σιδερώματος, καταγωγής Λαϊκής Δημοκρατίας της Κίνας και Ουκρανίας (ΕΕ L 109, σ. 12).
   
      (2)  Κανονισμός (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ 1996, L 56, σ. 1).